வீரம் கருகிவிட்டது! வீணருக்கு ஆதிக்கம் ஏற்பட்டது. திராவிடக் கலைக்கும், மொழிகட்கும் மதிப்பு இல்லை. திராவிடத்தொழில் வளம் தூங்குகிறது. திராவிடன் தேம்புகிறான். திராவிடச் செல்வம் கோயிலில், கொடிமரத்தில், கொட்டுமுழக்கில், வெட்டிவேலையில், வெளிநாட்டில் சென்று முடங்கிவிட்டது. திராவிடன், தேயிலை-கரும்பு-ரப்பர் தோட்டக் காடுகளில் கூலியாய் வதைகிறான். திராவிட நாட்டிலே, மூலை முடுக்கிகளிலெல்லாம் மார்வாடிக் கடைகள், குஜராத்திகளின் கிடங்குகள், முல்தானியின் முகாம்கள், சேட்களின் கம்பெனிகள். பெரிய வியாபாரங்களெல்லாம் வட நாட்டாரிடம். தொழிற்சாலைகளிலே, துரைமார்கள் இல்லை- பனியாக்கள்!